Zgjedhjet e 2014 dhe rreziqet politike për Presidentin Obama
Mbështetja për Presidentin Obama ka rënë ndjeshëm dhe nëse prirja vazhdon, ajo mund të përbëjë një faktor të rëndësishëm në zgjedhjet e nëntorit për në Kongres
Nëntorin e ardhshëm zhvillohen zgjedhjet për në Kongres, të cilat konsiderohen si me shumë rreziqe politike për Presidentin Barack Obama. Zgjedhjet për në Kongres zhvillohen çdo dy vjet dhe këtë herë bien në mes të mandatit të presidentit Obama, që përfundon në vitin 2016. Në nëntor do të votohet për të 435 anëtarët e Dhomës së Përfaqësuesve, e kontrolluar tani nga republikanët, dhe për një të tretën ose 33 prej 100 vendeve të Senatit, qqë tani kontrollohet nga demokratët. Presidenti Obama ka përjetuar një rënie të madhe të mbështetjes së publikut kohët e fundit dhe nëse kjo prirje vazhdon, ajo mund të përbëjë një faktor të rëndësishëm në rezultatin e zgjedhjeve nëntorin e ardhshëm. Kryetari i Dhomës së Përfaqësuesv, John Boehner dhe kolegët e tij republikanë shpresojnë të fitojnë vende në këtë dhomë në zgjedhjet e nëntorit, duke u përqëndruar në problemet që kanë të bëjmë me ligjin e kujdesit shëndetësor të Presidentit Obama. Demokratët mendojnë se mbështetja e publikut për këtë ligj do të shtohet me kalimin e kohës, ndërkohë që edhe vetë Presidenti Obama e pranon se demokratët po paguajnë një çmim politik në afatin e shkurtër. Partia e presidentit shpesh humbet vende në Kongres në zgjedhjet që zhvillohen në mes të mandatit presidencial dhe fati i ligjit të kujdesit shëndetësor do të ketë ndikim të madh në këto zgjedhje, thotë analisti politik, John Fortier. Opinioni i publikut për Kongresin është shumë negativ për shkak të mbylljes së qeverisë federale në muajin tetor, thotë Peter Brown i qendrës së anketimeve, Quinnipiac. Ligjvënësit e mbështetur nga grupi Tea Party u fajësuan më shumë për mbylljen e qeverisë dhe kjo ka nxitur një betejë të re brënda Partisë Republikane, thotë analisti republikan, Ford O’Connell. Kryetari i Dhomës së Përfaqësuesve Boehner i kritoi ashpër kohët e fundit grupet konservatore, që kundërshtonin kompromisin. Demokratët fituan kontrollin e Dhomës së Përfaqësuesve në vitin 2006, por republikanët e rifituan në vitin 2010, ndërsa këtë vit, thotë analisti Rhodes Cook, nuk pritet ndonjë ndryshim i madh. Parashikohet që republikanët do ta ruajnë shumicën në Dhomën e Përfaqësuesve, ndërkohë që beteja e vërtetë do të zhvillohet për kontrollin e Senatit, tashmë me shumicë demokrate.